বাংলা একাডেমি তাঁকে কোনো সম্মান জানাতে পারেনি। সেই অসম্মানের আসনে বসেই তিনি পেয়েছিলেন – বাচসাস পুরস্কার (২০০২), এম নুরুল কাদের পুরস্কার (২০০৪), ময়মনসিংহ প্রেসক্লাব পদক (২০০৬), ভাষাসৈনিক শামসুল হক পদক (২০০৮), কবি বিষ্ণু দে পুরস্কার, পশ্চিমবঙ্গ, ভারত (২০১০), শৈবভারতী পুরস্কার, পশ্চিমবঙ্গ, ভারত (২০১৩), টাঙ্গাইল সাহিত্য সংসদ পুরস্কার প্রভৃতি। তিনি যে পুরস্কারের জন্য লেখেননি তার প্রমাণ পাওয়া যায় অনবদ্য কর্মকা–। বিশেষ করে কবিতার পঙ্ক্তিতে পঙ্ক্তিতে। তাঁর প্রকাশিত কবিতার বই – যথেচ্ছ ধ্রম্নপদ, রৌদ্রে প্রতিধ্বনি, দূরতমার কাছে, দরজার কাছে নদী, আমার প্রিয়, এই যে আমি, জানে না কেউ, বিশ্ববিহীন বিজনে, মণিমালা সিরিজ, বৃষ্টিবিলীন ও আমার ভুলবাসা; গল্পবই – চন্দনে মৃগপদচিহ্ন, অপর বেলায়, রসগল্প, গল্পসংগ্রহ; উপন্যাস – অন্তর্জাল, খেই, অনেক বছর পরে, জলপাহাড় : চার চমৎকার ও আঁচ; প্রবন্ধ-গবেষণাগ্রন্থ – ভাষাতত্ত্ব পরিচয়, হারেমের কাহিনি : জীবন ও যৌনতা, রবীন্দ্রনাথ : মানুষটি, রবীন্দ্রনাথ : শান্তিনিকেতন, বাংলা আমার, সহচিন্তন, বিচলিত বিবেচনা, চুপ! গণতন্ত্র চলছে, ম্যাঙ্গো পিপল উবাচ, সাহিত্য ও জীবনে রবীন্দ্র-নজরুল, শান্তিনিকেতন বিশ্বভারতী, রাজরূপসী, পৃথিবীর প্রিয়প্রণয়ী, নারীঘটিত, বরণীয় স্মরণীয়, রমণীমন, জানা-অজানা বাংলা; শিশুতোষগ্রন্থ – তেপান্তর, মনপবন, রঙবাহার, বীরবলনামা, এফফেনতি, উপকথন, উপকথন আরও, উপকথন আবারও, উপকথন ফের, উপকথন তেপান্তর, ইউএফও : গ্রহান্তরের আগন্তুক, জমজমাট, জানা আছে জানা নেই, সাগরপার, তেনালি রামন, মহাবীর হারকিউলিস, সিংহজয়ী হারকিউলিস, হাইড্রা ও হারকিউলিস, সেরা বীরবল; ভাষান্তর – লাভ স্টোরি (এরিক সিগাল), রসচৈনিক, বাংলার লোককথা, ফোক-টেলস অব বেঙ্গল ও ইলিয়াড (হোমার)। স্মৃতিকথা – নানা রঙের দিন ও উদ্যত সঙ্গীনের নিচে; সম্পাদনা – শক্তি চট্টোপাধ্যায়ের শ্রেষ্ঠ কবিতা, এই সময়ের কবিতা, এই সময়ের কবিতা ২০১৪, এই সময়ের কবিতা ২০১৫, প্রেমপাঁচালি, ডা. লুৎফর রহমান রচনাবলি। আমাদের এত এত বই উপহার দিয়ে তিনি ঋণী করে গেছেন সারাজীবন। এমনকি ২০০৫-এ একবার তিনি বাংলা ভাষা চর্চা ও সংস্কৃতি কেন্দ্র প্রতিষ্ঠা করেন। সেই সংগঠনের উদ্যোগে গল্প-প্রতিযোগিতারও আহবান জানান। সে-প্রতিযোগিতায় ভাগ্যক্রমে প্রথম হয়েছিলাম আমি। এত এত কাজের প্রতিদানে বাংলা একাডেমি তাকে কিছুই দিতে পারেনি শুধু অপেক্ষা ছাড়া। তবু বলব, তিনি সবচেয়ে বড় পুরস্কার পেয়েছেন মানুষের ভালোবাসা, যে-ভালোবাসার কারণে এ-লেখার ক্ষেত্র তৈরি হচ্ছে। তৈরি হচ্ছে সতত সত্যের জমিন। কবি সাযযাদ কাদির শুধু কবিতাই নয়, গল্প, উপন্যাস, নাটক, প্রবন্ধ-গবেষণা, শিশুতোষ, সম্পাদনা, সংকলন, অনুবাদসহ বিভিন্ন বিষয়ে ষাটটিরও বেশি গ্রন্থ রচনা করেছেন।